钦定古今图书集成/明伦汇编/氏族典/第255卷 > 王良
## 钦定古今图书集成/明伦汇编/氏族典/第255卷 > 王良

按《后汉书王良传》：“良字仲子，东海兰陵人也。少好学，
习《小夏侯尚书》。王莽时，称病不仕，教授诸生千馀人。
建武三年，征拜谏议大夫，数有忠言，以礼进止，朝廷
敬之。六年，代宣秉为大司徒司直，在位恭俭，妻子不
入官舍，布被瓦器。时司徒史鲍恢以事到东海，过候
其家，而良妻布裙曳柴，从田中归。恢告曰：‘我司徒史
也，故来受书，欲见夫人’。”妻曰：“妾是也，苦掾无书。”恢乃
下拜叹息而还。后以病归，复征至荥阳，过其友人。友
人曰：“不有忠言奇谋而取大位，何其往来屑屑不惮
烦也？”良惭，自后连征不应，卒于家。